**ΟΜΙΛΙΑ ΥΠΟΨΗΦΙΟΥ ΔΗΜΑΡΧΟΥ ΑΜΑΡΟΥΣΙΟΥ ΠΑΝΟΥ ΒΡΑΧΝΟΥ**

**ΔΗΜΑΡΧΕΙΟ 31/3/2019**

Μαρουσιώτες και Μαρουσιώτισσες, Αγαπητοί μου φίλες και φίλοι,

Σας ευχαριστώ μέσα από την καρδιά μου για την αθόρυβη προσέλευσή σας.

Είναι συγκινητικό, με γεμίζει χαρά, μου δίνει κουράγιο και αισιοδοξία, η σημερινή σας παρουσία, ειλικρινά η εμπιστοσύνη σας με τιμά.

Ολόψυχα σας ευχαριστώ.

Αναρωτιέμαι, αν μπορεί κάποιος μπροστά σε τόσο κόσμο να παραμείνει ασυγκίνητος, συναισθηματικά ανέπαφος, αφόρτιστος ψυχικά, όταν έχει δίπλα του τον αγαπητό Πρόεδρο της Ελληνικής Αντικαρκινικής Εταιρείας, Βαγγέλη Φιλόπουλο, το λαμπρό μουσικοσυνθέτη, γνωστό σε όλους Χρήστο Νικολόπουλο, την Σόνια Χαιμαντά, Καθηγήτρια στο Πολυτεχνείο, στο τμήμα των Νέων Τεχνολογιών που μίλησαν τόσο κολακευτικά για εμένα.

 Δεν ξέρω αν δύναμαι να μείνω ασυγκίνητος, σας βεβαιώνω όχι δεν τα καταφέρνω.

Υποκλίνομαι στην αγάπη των λόγων τους, στην ευρυχωρία των ψυχικών αποθεμάτων τους να είναι σήμερα μαζί μας.

Απλά παίρνω θάρρος, τολμώ να εκτεθώ απέναντί σας αφού στο μυαλό μου, στις λέξεις μου και στην ψυχή μου, η ανάγκη της σημερινής μου παρουσίας είναι η ανάπτυξη των πολιτικών κατευθύνσεων και η επιθυμία να κριθώ από εσάς αυστηρά, ως εκπρόσωπος του Συνδυασμού «ΜΑΡΟΥΣΙ - ΚΑΘΑΡΗ ΓΡΑΜΜΗ», λίγο πριν αναλάβουμε συντεταγμένα και θεσμικά να δώσουμε λύσεις στην πόλη για τα προβλήματά της.

Αγαπητοί Δημότες, Αγαπητοί φίλοι,

Σε ένα μήνα από σήμερα το Μαρούσι θα καυχάται για τη νέα του Δημοτική Αρχή.

Σε ένα μήνα από σήμερα, εσείς θα είστε οι επόμενοι εκπρόσωποί του και οι εργαζόμενοι θα είναι σε πρώτο πλάνο για να αποτελέσουν το βραχίονα της ανάπτυξης αυτής της πόλης.

Είμαι υπόλογος, είμαι υπεύθυνος απέναντί σας, θέλω να μου δώσετε την ευκαιρία να συνομιλήσω με εσάς, μέσα από το έργο του Συνδυασμού μας, που σήμερα το ονομάζουμε προγραμματική δέσμευση και αρχή.

Όλοι, παλαιοί και νέοι φίλοι, παλιοί και νέοι γνώριμοι, μου δίνετε δύναμη στην προσπάθεια που ξεκινάμε ήδη με τον Συνδυασμό μας «ΜΑΡΟΥΣΙ - ΚΑΘΑΡΗ ΓΡΑΜΜΗ».

**Καθαρή Πρόταση**, σας την οφείλουμε!

Και υποσχόμαστε ότι θα σας την προσφέρουμε άδολα!

**Ξεκάθαρες Σκέψεις**, σας βεβαιώνουμε!

Επιτρέψτε μου χωρίς ίχνος κομπασμού να σας πω ότι μέχρι σήμερα, ο υποφαινόμενος, δοκιμάστηκα για τις δύσκολες προσωπικές στιγμές στα χειρουργεία με ιατρικά συμβάντα πολλές φορές δύσκολα αντιμετωπίσιμα, με τόλμη όμως ιατρική τα αντιμετώπισα, με ιώβειο υπομονή, έχοντας στα χέρια μου ζωές συνανθρώπων μας που αισθάνθηκα τυχερός που τις κέρδισα.

Μέχρι τώρα, δοκιμάστηκα στους επίπονους, πολύωρους χειρουργικούς θαλάμους των νοσοκομείων.

Σας βεβαιώνω, επιθυμώ να δοκιμαστώ με αυστηρό τρόπο για πρώτη φορά, ως Επικεφαλής του Συνδυασμού μας και με την έγκρισή σας, ενδεχομένως και ως Δήμαρχος αυτής της πόλης.

Μαζί με τους υποψηφίους του Συνδυασμού θα δώσουμε τον καλύτερο εαυτό μας στην υπηρεσία όλων σας.

Η αλήθεια είναι ότι η μέση πολιτική εικόνα σήμερα στην πατρίδα μας είναι θολή, αδιέξοδη και θέλει συμπλήρωση περισσότερο παρά ποτέ με αξίες, με συνεργασία, με πραγματική δουλειά που θα καλύπτει τις ουσιαστικές ανάγκες των πολιτών.

Η πολιτική απαίτηση πλέον (το εισπράττω παντού), είναι η εκάστοτε διοίκηση να λειτουργεί συντονισμένα, θεσμικά με περισσότερο έλεγχο και λιγότερες εξωθεσμικές επιρροές.

Συντεταγμένοι στις λύσεις, όχι στα προσωρινά συμφέροντα αλλά στο διαρκές μέλλον, με όραμα, προτεραιότητες, με καθαρές προτάσεις, χωρίς κομματικές δεσμεύσεις, αλλά ανεξάρτητη Τοπική Αυτοδιοίκηση.

**Σήμερα γεννιέται μια άλλη προοπτική, ένα νέο ξεκίνημα, πάμε να κάνουμε όλοι μαζί την ποιοτική διαφορά με αποτελεσματικότητα.**

Αγαπητοί κυρίες και κύριοι,

Όλοι οι Δημότες σε λίγο καιρό, θα αποφασίσουν για τους εκπροσώπους τους στο Δήμο, γι’ αυτούς που θα λάβουν τις αποφάσεις την επόμενη τετραετία.

Σε ό,τι με αφορά, προσωπικά εκτιμώ πως αρκεί το χειροκρότημα των πολιτών για ό,τι καλό γίνεται στην πόλη από την πλευρά των υποψηφίων.

**Τίποτε άλλο δεν ανήκει σε όσους ασχολούνται με τα κοινά.**

Γι’ αυτό υπόσχομαι, πως στην περίπτωση που εκλεγώ Δήμαρχος, με ζήλο και κυρίως με ατομική ευθύνη θα εργαστώ πάντοτε συστηματικά για τα αιτήματα των Δημοτών και θα ασχοληθώ με τα προβλήματα της πόλης μας και μόνο της πόλης μας.

**Θα ήταν ιδανικό για το Μαρούσι, οι δημότες του, μέσα από μια πληθώρα ικανότατων υποψηφίων, να επιλέξουν τους άξιους για την εκπροσώπηση της επόμενης τετραετίας.**

**Προσωπικά επιθυμώ ανθυποψηφίους που στην όποια πολιτική ζωή τους, στη δημόσια έκθεσή τους, πρώτα έλαβαν ψήφο και μετά τολμούν και επιδιώκουν να καταλάβουν Δημοτικό Θώκο.**

Σήμερα, το Μαρούσι χρειάζεται επανακαθορισμό στις πολιτικές του δυνάμεις.

**Η τοπική κοινωνία απαιτεί:**

1. Σύγχρονες και αποτελεσματικές μεθόδους διοίκησης.
2. Σεβασμό στο δημοτικό χρήμα, το χρήμα των πολιτών.
3. Απασχόληση και εργασία για τους νέους, χωρίς κομματικές διακρίσεις.
4. Περιβαλλοντική φροντίδα.
5. Ποιότητα ζωής στην καθημερινότητα.
6. Αυτοπεποίθηση και ασφάλεια.
7. Δραστική μείωση των δημοτικών τελών.
8. Έργα διαχρονικής πνοής και κατασκευές.
9. Καθαριότητα σε ημερήσια βάση.

**Υποσχόμαστε να ενεργοποιήσουμε όλες τις δυνάμεις μας προς την κατεύθυνση αυτή για μια Πολιτική, Κοινωνική και Οικονομική Δημοκρατία.**

Δεν θα χρειαζόμασταν Μνημόνια αν υπήρχε σεβασμός στο δημόσιο και δημοτικό χρήμα, είναι σίγουρο, ποιος δύναται να αμφιβάλλει;

Εμείς θα σεβαστούμε πλήρως την αρχή της διαφάνειας και την αρχή της χρηστής διαχείρισης στα κοινά.

Κουραστήκαμε από άλυτα θέματα και χρόνια προβλήματα της πόλης, αυτά της καθημερινότητας κυρίως.

Η καθαριότητα, το πράσινο, το οδικό δίκτυο, η εξυπηρέτηση των πολιτών, η έλλειψη στάθμευσης, η ηχορύπανση, δεν αρμόζει πλέον, δεν συμβαδίζει με τα αιτήματα των πολιτών.

Το θέμα είναι απλό.

Θέλουμε πόλη πρότυπο, διοίκηση με πολιτικά χαρακτηριστικά και νοικοκυροσύνη ή κλειστό club εξωθεσμικών, χωρίς διαφάνεια, χωρίς έλεγχο στις πράξεις τους και στις ενέργειές τους;

Η πολύτιμη εμπειρία που απέκτησα όλα αυτά τα χρόνια και η παρουσία μου στα πολιτικά δρώμενα θα αποτελούν την παραγωγική βάση της όποιας προσωπικής μου διοίκησης, στην κατεύθυνση της ολοκλήρωσης του προγράμματός μας.

Οφείλουμε πλέον οι ίδιοι να συμβάλουμε προς την κατεύθυνση αυτή με την ψήφο μας αυτή τη φορά λίγο πριν την ανατολή της νέας τετραετίας.

Ζούμε στο πιο όμορφο προάστιο της Αθήνας, μια περιοχή που έχει ταυτιστεί με αστική και φυσική ομορφιά.

**Το όνομα του Συνδυασμού μας «Μαρούσι - Καθαρή Γραμμή» προκαθορίζει τη στάση μας, υπηρετεί τη φιλοσοφία μας, ενισχύει τις προθέσεις μας και δημιουργεί το ασφαλές καταφύγιο της ακομμάτιστης συμμετοχής μας.**

**Οι 10 πυλώνες του προγράμματός μας την επόμενη τετραετία θα είναι :**

1. **Ολοκλήρωση του ηλεκτροφωτισμού σε κάθε γωνιά. Φωτεινή και ασφαλής πόλη.**
2. **Μάχη με την καθαριότητα σε καθημερινή βάση. Πολιτική κινήτρων και ανταμοιβών για τους μη ρυπαίνοντες στην πόλη.**
3. **Πεζοδρόμια προσπελάσιμα παντού. Χώροι πρασίνου και ιδιαίτερη φροντίδα κοινόχρηστων χώρων. Τεχνικά έργα παντού σε κάθε γειτονιά.**
4. **Πολιτική προστασία, μέλημα και οργάνωση για έκτακτα φαινόμενα.**
5. **Ολοκλήρωση του πολεοδομικού σχεδιασμού. Διάνοιξη όλων ει δυνατόν των αδιάνοικτων δρόμων.**
6. **Εξομάλυνση του κυκλοφοριακού στην πράξη με αποτελεσματικές παρεμβάσεις, ενδεικτικά στην δημοτική συγκοινωνία με αύξηση του στόλου των οχημάτων και την τακτικότητα των δρομολογίων.**
7. **Μέριμνα στην τρίτη ηλικία και στις ασθενείς ομάδες των συνδημοτών μας και μέριμνα για τα ΑΜΕΑ.**
8. **Ψηφιακές Υπηρεσίες για τους δημότες. Δημιουργία σχολείων και φροντίδα σε όλα τα επίπεδα των υπαρχόντων σχολικών δομών. Αθλητισμός, πολιτισμός και εκπαίδευση με σύγχρονες τεχνολογίες θα είναι στην ημερήσια προσοχή μας, σε συνεννόηση πάντοτε με τους εκπαιδευτικούς της πόλης μας.**
9. **Καθημερινό νοικοκύρεμα στα οικονομικά του δήμου και ελάχιστες έως μηδαμινές δαπάνες προβολής, αφήνοντας το έργο να μιλάει από μόνο του. Γραφείο για τη σύνδεση της απασχόλησης των νέων στην πόλη με τις επιχειρήσεις που έχουν την έδρα τους εδώ και όχι μόνο.**
10. **Φροντίδα για τα αδέσποτα ζώα.**

**Αγαπητοί δημότες,**

**Για να φέρει κανείς γρήγορα και δημιουργικά για τους πολίτες αποτελέσματα η Τοπική Αυτοδιοίκηση πρέπει να είναι ακομμάτιστη γιατί πάνω απ’ όλα οφείλει να είναι ανεπηρέαστη.**

**Και εμείς για να στηρίξουμε τους πυλώνες του προγράμματός μας αποφασίσαμε να υπηρετήσουμε αυτή την ανάγκη γι΄αυτό και ο συνδυασμός μας είναι πολυσυλλεκτικός από επιλογή.**

**Η αναβάθμιση της πόλης είναι για εμάς ζήτημα τιμής.**

**Θέλουμε και θα έχουμε μια άτρωτη πόλη από συμφέροντα.**

**Ανοίγουμε το δρόμο με Συνέπεια, Στόχευση και Συνεργασία με όλους και τους καλούμε να συστρατευτούν μαζί μας στον ίδιο δρόμο, στην ίδια κατεύθυνση, αυτή της νίκης.**

**Το σχέδιο για την πόλη είναι ήδη στις αποσκευές μας.**

**Σκύβουμε με δύναμη και διάθεση στα προβλήματα για να τα επιλύσουμε.**

**Θέλουμε οι δημότες να ακουμπήσουν με ασφάλεια πάνω μας, στη δύναμη του συνδυασμού μας ΜΑΡΟΥΣΙ – ΚΑΘΑΡΗ ΓΡΑΜΜΗ.**

**Κερδίζουμε σε δύναμη.**

**Κερδίζουμε όσο περνάει ο καιρός σε αξιοπιστία.**

**Πάμε ΟΛΟΙ μαζί.**

**Κομματικά σιωπηλοί, χωρίς να φυλακίζουμε τις πολιτικές ιδέες μας, κατευθύνουμε την δύναμή μας, αυτή των πολιτών αυτού του ευλογημένου από θέση και ιστορία τόπου σε αστείρευτη δουλειά, με προγραμματισμό και όραμα.**

**Αγαπητοί συμπολίτες,**

**Ύστερα από τη σημερινή συνάντησή μας είναι βέβαιο ότι είμαστε στην αυλόπορτα του Δήμου. Στο ισόγειο. Πάμε για την κορυφή, ανοίξαμε το δρόμο.**

**Σας ευχαριστώ από την καρδιά μου για τη ιδιαίτερη τιμή που μου κάνετε να ανταποκριθείτε στο κάλεσμά μου.**

**Η νίκη είναι σίγουρη πλέον!**

**Είμαστε διοίκηση στις 26 Μαΐου!**

**Σχεδιάσαμε το μέλλον της πόλης.**

**Είμαστε πλέον έτοιμοι!**

**Εμπιστευθείτε μας για να κάνουμε το πρόγραμμά μας πράξη!**

**Έχουμε την αυτοδιοικητική εμπειρία σε αντίθεση με τους αντιπάλους μας.**

**Θέλουμε τη λαϊκή ψήφο, την ψήφο σας στις δημοτικές εκλογές.**

**Σφίγγω σε καθέναν ξεχωριστά το χέρι.**

**Σας θέλω διαρκώς δίπλα μου.**

**Σας ευχαριστώ μέσα από την καρδιά μου!**